Festheart

Festheart on 2017. aastast igal aasta oktoobris Rakveres toimuv LGBTI-filmifestival. Tegemist on Eesti esimese seksuaal- ja soovähemuste teemale keskenduva filmifestivaliga. 6.–8. oktoobril 2017 Rakvere Teatrimäel toimunud esimene Festheart oli Eesti Vabariik 100 ürituste kavas. 
Festivali eesmärgiks on leida ühisosa erinevate ühiskonnagruppide vahel. Korraldajad usuvad, et "intelligentne debatt aitab kaasa tolerantsuse ja aktsepteerimise kasvule". Festhearti peakorraldaja on Keio Soomelt, festivali idee autor ja kunstnik Teet Suur ning festivali programmijuht Tiina Teras. Festivali korraldab MTÜ Sevenbow.

Vastukaja

2016. aasta sügisel esitas Festhearti korraldav MTÜ SevenBow toetustaotluse Rakvere linna iga-aastasele kultuuriürituste toetusvooru. Üritus sai linna kultuurikomisjonilt 37 taotleja seas kõrgeima tulemuse. 2017. aasta veebruaris sai taotlus avalikuks ning pälvis laialdast tähelepanu. Kui tavapäraselt on linnavolikogu otsustanud toetuse andmise ühe hääletusega, siis seekord viidi iga taotluse juures läbi eraldi hääletus. Festivalile toetuse andmise poolt oli 7 volikogu liiget, vastu 11. Kõik ülejäänud taotlejad peale MTÜ SevenBow' said linnalt toetuse. Tegemist oli esimese korraga Rakvere ajaloos, kui volikogu ei andnud raha kultuuriüritusele, mis oli saanud kultuurikomisjonilt kõrgeima hinnangu. Volikogu liikmed tõid toetuse andmisest keeldumise üheks argumendiks selle, et nende hinnangul ei saa festivali käsitleda kultuurisündmusena, kuna festival kannab endas maailmavaatelisi veendumusi.
Volikogu otsus leidis laialdast vastukaja. Seda kritiseeris teravalt kodanikuaktivist Urmo Kübar: "Kui taotlus aga kõiges muus kvalifitseerub, ent jääb rahata paljalt seepärast, et taotleja isik või teema pole otsustaja(te) maitse, siis see on diskrimineerimine." Virumaa Teataja peatoimetaja Aarne Mäe süüdistas festivali korraldajaid selles, et nad soovivad erikohtlemist: "Kui näiteks eakate klubi või mis tahes muu kultuurisündmus ei saa toetust, siis ei teki sellist valulist reaktsiooni peaaegu kunagi." Kübara hinnangul aga ei ole tegemist mitte erikohtlemise sooviga vaid "igati õigustatud ootusega võrdsele kohtlemisele. 15. veebruaril 2017, kui Rakvere Linnavolikogu otsustas kultuuriüritustele toetuse andmist, toimus linnavalitsuse hoone ees Eesti Konservatiivse Rahvaerakonna korraldatud festivalivastane meeleavaldus. Kohal oli hinnanguliselt 30 protesteerijat.
Pärast volikogu negatiivse otsuse teatavaks tegemist kuulutati festivali toetuseks välja annetuskampaania. Esimese kuuga koguti 2500 eurot, mida oli 1000 eurot rohkem, kui MTÜ linnavolikogult taotles. Lisaks annetajatele oli festivalil mitmed toetajaid nagu Hasartmängumaksu Nõukogu, Eesti Kultuurkapital, Eesti Vabariik 100, saatkonnad ja paljud kohalikud ettevõtjad.
Eleri Kang uuris oma Tartu Ülikooli Pärnu kolledži lõputöös "Sündmuse mõju sihtkoha kuvandile filmifestivali Festheart näitel", kuidas mõjutas Festheart Rakvere linna kuvandit. Teema valikut ajendas nii Rakvere linnavolikogu tegevus kui ka Eesti Konservatiivne Rahvaerakonna poliitikute väide, et LGBT filmi festival rikub Rakvere linna mainet. Kokku vastas internetis toimunud küsitlusele 214 inimest üle Eesti. Uuringust tuli välja, et Festheart mõjus linna kuvandile pigem positiivselt kui negatiivselt. Samas tõi autor välja, et inimeste teadlikus festivalist oli suhteliselt madal.
Festheart nomineeriti 2017. aasta teoks nii Eesti Rahvamajade Ühingu korraldatud üleriigilisel konkursil "Kaheksakand" kui ka Lääne-Viru Omavalitsuste Liidu ja Virumaa Teataja "Lääne-Viru aasta tegu". Keio Soomelt pälvis Festhearti korraldamise eest Põhjamaade LGBT kultuuritöötajaid ühendava organisatsiooni Tupilaki tunnustuse väljapaistva panustamise eest LGBT kultuuri.

Vastukaja

2017. aasta sügisel esitas MTÜ SevenBow kaks toetustaotlust Rakvere kultuuriürituste toetusvooru. Vastavalt linnavolikogu kehtestatud korrale kaalus kultuurikomisjon taotlust ja hindas kaks MTÜ taotlust maksimumsumma vääriliseks. Vastav otsus edastati volikogule, mis vähendas oma otsust põhjendamata toetust viiekordselt. Kõik ülejäänud kultuurikomisjoni otsused aga kinnitati sajaprotsendiliselt. Eesti Inimõiguste Keskus ja MTÜ SevenBow kaebasid Rakvere linnavolikogu kohtusse "Eesti põhiseaduse, õigusriigi praktika ja volikogu enda kehtestatud reeglite eiramise tõttu." Eesti Inimõiguste Keskuse hinnangul on tegemist hoiatava näitega, "kuidas avalik võim sekkub kunsti- ja väljendusvabadusse, seda oma eelarvamuste põhjal ja põhiseadust eirates".
Inna Grünfeldti hinnangul toimus teine Festheart rahulikumas õhkkonnas kui esimene. Festivali peakorraldaja Keio Soomelti sõnul külastas Festhearti võrreldes esimese korraga enam kohalike inimesi. Samuti oli filmifestivali külastatavus suurem, kui 2017. aastal: igat põhiprogrammi filmi vaatas 70–80 inimest. Soomelti hinnangul oli tegemist väga hea tulemusega "kui arvestada siinset tavalist väärtfilmipublikut".